Walliesers gaan nóg geld moet inboet | Netwerk24
29 Junie 2020 19:00
Die salarisse van rugbyspelers in Wallis kan verder gesny word in 'n poging deur die Walliese Rugbyunie (WRU) om finansieel kop bo water te hou tydens die Covid-19-pandemie.
Die Rooi Drake se Owen Lane duik oor die doellyn tydens 'n kragmeting met Ierland in 2019 in Cardiff. Foto: Getty Images
In April het spelers ingestem dat hul salarisse met 25% gesny word vir 'n tydperk van drie maande tot aan die einde van Junie. Onsekerheid heers oor of die Rooi Drake – soos die res van internasionale spanne – vanjaar toetsrugby sal speel, iets wat die WRU se finansies in troebel water kan laat beland.
Die Rooi Drake is veronderstel om in November gasheer te speel vir Fidji, Nieu-Seeland, Suid-Afrika en Argentinië – almal wedstryde waaruit die Walliesers 'n stewige inkomste kan verdien. Sou die kragmetings weens die koronavirus afgestel word – iets wat na 'n al hoe groter moontlikheid lyk, kan die WRU binnekort bakhand by Wêreldrugby gaan staan.
Die BBC berig dat daar tans gesprekke is tussen die Walliese Rugbyspelersvereniging (WRPA) en die Professionele Rugbyraad-vereniging (PRB) – wat die WRU en die vier streekspanne, die Cardiff Blues, Dragons, Ospreys en die Scarlets, verteenwoordig.
Gareth Davies, voorsitter van die WRU, het aan The Sunday Times gesê dat alle betrokkenes reeds verminderde salarisse verdien.
"Ons wil verseker dat almal ongeskonde hieruit kom. Vir dít om te gebeur, moet almal bydra. Niemand moet bestand wees teen die probleme waarteen ons te staan kom nie."
Volgens walesonline.co.uk is die uitdaging vir die beheerliggaam om met 'n voorstel vorendag te kom wat deur die spelers aanvaar word. Daar is nog nie ooreengekom oor watter persentasie spelers minder sal verdien of vir hoe lank dit sal geld nie, hoewel dit na verwagting vir minstens 12 maande kan geld.
Die grootste gedeelte van die voorste 38 spelers in Wallis se salarisse word deur die WRU betaal, met die streekspanne wat slegs 20% hiertoe bydra. – Sportredaksie